* **Alkoholijoove: *Alkoholijoobes olevaks*** loetakse mootorsõidukijuhti, trammijuhti ja maastikusõidukijuhti kui juhi ühes grammis veres on vähemalt 0,50 milligrammi alkoholi või tema väljahingatavas õhus on alkoholi 0,25 milligrammi ühe liitri kohta või rohkem ning väliselt on tajutavad tema tugevalt häiritud või muutunud kehalised või psüühilised funktsioonid ja reaktsioonid, mille tõttu ta ei ole ilmselgelt võimeline sõidukit liikluses nõutava kindlusega juhtima. ***Alkoholi tarvitamise tunnused*** – juhi ühes grammis veres on 0,20 -0,49 milligrammi alkoholi või tema väljahingatavas õhus on alkoholi 0,1- 0,24 milligrammi ühe liitri kohta. ***Kriminaalne joove*** – juhi ühes grammis veres vähemalt 1,50 milligrammi alkoholi või tema väljahingatavas õhus on alkoholi 0,75 milligrammi ühe liitri kohta või rohkem.
* **Alkoholi ühik** – üks alkoholiühik on 10 g puhast ehk absoluutset alkoholi. Tarvitatud alkoholiühikud saab arvutada järgmiselt: kogus (liitrit) × kangus (%) × 0,789 = alkoholiühikute hulk. Näiteks: 0,5 l õlut x 5,2 (kangus protsentides) x 0,789 = 2,1 alkoholiühikut
* **Auto** on sõitjate või veose veoks või sõidukite haakes vedamiseks või eritööde tegemiseks ettenähtud vähemalt neljarattaline mootorsõiduk, mille valmistajakiirus ületab 25 kilomeetrit tunnis. Autoks loetakse ka elektrikontaktliiniga ühendatud mitterööbassõidukit. Autoks ei loeta mopeedi, mootorratast, traktorit ega liikurmasinat.
* **ATV** on mootori jõul maastikul liikumiseks ettenähtud liiklusvahend, mis ei ole liiklusseaduse tähenduses mootorsõiduk. Maastikusõidukiga ei tohi sõita teel, välja arvatud jõgede, teede ja muude takistuste ületamiskohtades ning lumega kaetud teel, mis ei ole mootorsõidukitele ajutiselt läbitav, ning teel, kus seda lubab sellekohane liikluskorraldusvahend ning sel juhul võib sõidukiiruseks olla kuni 50 km/h. Muul juhul kehtib valmistaja määratud kiirus. Maastikusõidukit võib juhtida isik, kellel on mis tahes kategooria mootorsõiduki juhtimisõigus. Maastikusõiduki juhtimisel peab juhil olema kaasas juhiluba ja maastikusõiduki registreerimistunnistus. ATV juht peab sõites kandma motokiivrit.
* **Buss** on sõitjate vedamiseks ettenähtud auto, milles on lisaks juhikohale rohkem kui kaheksa istekohta.
* **Foor** on teedel kasutatav elektriline seade liikluse reguleerimiseks valgussignaalide abil**.**
* **Halb nähtavus** on ilmast või muudest nähtustest (udu, vihm, lumesadu, tuisk, hämarus, suits, tolm, vee- ja poripritsmed, vastupäike) tingitud ajutine olukord, kui teel vaadeldavat objekti ei ole võimalik taustast eristada kaugemalt kui 300 meetrit.
* **Helkur** on vahend inimese või muu objekti märgatavuse suurendamiseks pimeda ajal sellelt vahendilt valgusallika poole tagasi peegelduva valguse abil, mis on nähtav lähitulede valgusvihus vähemalt 150 meetrit ja kaugtulede valgusvihus vähemalt 300 meetrit.
* **Hõõrdetegur** on suhtarv, mis iseloomustab hõõrduvaid pindasid. Mida suurem on hõõrdeteguri väärtus, seda enam pinnad teineteise külge haakuvad. Hõõrdejõud võib esineda olenevalt olukorrast kolmel viisil: seisuhõõre, veerehõõre, liugehõõre.
* **Inertsus** – keha omadus jätkata ühtlase kiirusega ja sirgjooneliselt oma liikumist, kui seda keha ei mõjutata
* **Jalakäija** on jalgsi, ratastoolis või muu sarnase üksnes piiratud liikumisvõimega isikule kasutamiseks ettenähtud sõidukiga liikleja. Jalakäijaks loetakse ka rula, rulluiske või -suuski, tõukeratast või -kelku või muid sellesarnaseid abivahendeid kasutav liikleja. Ka jalgrattur on jalakäija, kui ta lükkab jalgratast enda kõrval. Jalakäijatel on kõige ohutum liikuda kõnniteel. Kui sõidutee ääres puudub kõnnitee, tuleb liikuda vasakus tee ääres (autodele vastu).
* **Jalgratta- ja jalgtee** on jalgrattaga, tasakaaluliikuri ja jalakäija liiklemiseks ettenähtud eraldi tee või teeosa, mis on asjakohaste liiklusmärkidega tähistatud. Sõiduteega teede ristmikul on jalgratta- ja jalgtee tee osa.
* **Jalgrattarada** on jalgratta, pisimopeedi või mopeediga liiklemiseks ettenähtud ja teekattemärgisega tähistatud pikisuunaline sõiduteeosa.
* **Jalgrattatee** on jalgratta, tasakaaluliikuri, pisimopeedi või mopeediga liiklemiseks ettenähtud sõiduteest ehituslikult eraldatud või eraldi asuv teeosa või omaette tee, mis on tähistatud asjakohase liiklusmärgiga. Sõiduteega teede ristmikul on jalgrattatee tee osa
* **Jalgtee** on jalakäija ja tasakaaluliikuriga liiklemiseks ettenähtud omaette tee, mis võib olla tähistatud asjakohase liiklusmärgiga.
* **Juhi vaateväli** – seistes on inimese nägemisväli enda ette ja külgedele ligikaudu 180 kraadi. Mida kiiremini inimene liigub, seda väiksem on tema nägemisväli. Kui auto liigub kiirusega 30 km/h, on juhi nägemisväli 140°...150°.
* **Juht** on isik, kes juhib sõidukit või maastikusõidukit, juhib või ajab teel loomi. Õppesõidu või sõidupraktika ajal loetakse juhiks ka mootorsõidukijuhi õpetajat või -juhendajat, eksamisõidul loetakse juhiks eksamineeritav.
* **Kiirus** (liikumiskiirus) – füüsikaline suurus, mis näitab, kui palju muutub liikuva keha asukoht ruumis ajaühiku jooksul. Rahvusvahelises mõõtühikute süsteemis on kiiruse mõõtühik selline ühtlase liikumise kiirus, mille puhul keha läbib 1 sekundi jooksul 1 meetri pikkuse tee. ***Sõidukiirus*** on sõidu pikkuse ja selleks kulunud aja suhe. ***Keskmine kiirus*** on läbitud teepikkuse (s) ja selle läbimiseks kulunud aja (t) suhe.
* **Kesktõukejõud** ehk tsentrifugaaljõud – kurvides mõjub sõidukile kesktõukejõud. See mõjub liikumissuunaga risti ja ringliikumise keskpunktist eemale. Kesktõukejõud sõltub sõidukiirusest, sõiduki massist ja kurvi raadiusest: F =m\*v²/R (kesktõukejõud on ruutsõltuvuses kiirusest).
* **Kõnnitee** on jalakäija ja tasakaaluliikuriga liiklemiseks ettenähtud ja äärekiviga või muul viisil sõiduteest või jalgrattateest eraldatud teeosa, mis võib olla tähistatud asjakohaste liiklusmärkide või teekattemärgistega.
* **Kõrvalised tegevused** liikluses on kõik see, mis viib liikleja tähelepanu liikluselt eemale. Kõige sagedasem kõrvaline tegevus liikluses on kõnedele vastamine ja kõnede valimine, kuid kõrvalised tegevused on ka muusika kuulamine kõrvaklappidest, videote vaatamine, sõnumite saatmine, mängimine tänaval/raudteel.
* **Liikleja** on isik, kes osaleb liikluses jalakäija või juhina.
* **Liiklus** on jalakäija(te) või sõiduki(te) liikumine ja paiknemine teel. Liikluseks loetakse ka kariloomade ajamist ja ratsutamist.

**Liikluskorraldusvahend** on liiklust korraldav või suunav vahend (foor, liiklusmärk, teemärgis, vilkur, piire, kiiruspiiraja, künnis, hoiatuslint, tähispost, tähiskoonus, tõkkepuu, ohutussaar või muu selline).

* **Liiklusoht** on olukord, mis sunnib liiklejat ohu vältimiseks järsult muutma liikumissuunda või -kiirust või peatuma**.**
* **Liiklusreeglite järgmine** on liiklusseaduse sätetest kinni pidamine.
* **Liiklusviisakus** on inimese liikluskäitumine, suhtlemine teiste liiklejatega liikluskeskkonnas. Tähelepanu vastutustundlikkusele, reeglitest ja ühiskonnas kehtestatud üldtunnustatud normidest kinni pidamisele.
* **Liiklusõnnetus** on juhtum, kus vähemalt ühe sõiduki teel liikumise või teelt väljasõidu tagajärjel saab inimene vigastada, surma või tekib varaline kahju.
* **Mootorsõiduk** on mootori jõul liikuv sõiduk. Mootorsõidukiks ei loeta mootoriga jalgratast, pisimopeedi, maastikusõidukit, trammi ega sõidukit, mille valmistajakiirus on alla kuue kilomeetri tunnis.
* **Mopeed** on kahe- või kolmerattaline mootorsõiduk, mille valmistajakiirus ei ületa 45 kilomeetrit tunnis ja mille töömaht sisepõlemismootori korral ei ületa 50 kuupsentimeetrit või mille suurim püsi-nimivõimsus elektrimootori korral ei ületa nelja kilovatti. Mopeediks loetakse ka eelnimetatud kolmerattalise mopeedi tingimustele vastavat neljarattalist mootorsõidukit, mille tühimass ei ületa 350 kilogrammi. Neljarattalise elektrisõiduki korral ei arvestata akude massi tühimassi hulka. Juhtimisõigust saab taotleda vähemalt 14-aastane inimene, kes on läbinud vastava koolituse autokoolis. AM-kategooria mootorsõidukit (mopeed) võib juhtida isik, kellel on mis tahes mootorsõiduki juhtimisõigus või piiratud juhtimisõigus. Mopeediga sõites peab kandma motokiivrit.
* **Märguriietus** on reguleerija märgatavuse suurendamiseks ettenähtud riietusese**.**
* **Ohutu käitumine liikluses** – näiteks see, et õpilane ei mängi ja ei müra bussi- või rongipeatuses, sõidu- või raudteel, valib kõndimiseks ja mängimiseks sobiva koha, ei tegele liikluses kõrvaliste tegevustega, veendub enne (raud)tee ületamist enda ohutuses; samuti eelistab ohutumat teed (mis võib olla pikem) ning julgeb keelduda ohtlikest tegevustest.
* **Ohutusvest** on liikleja märgatavuse suurendamiseks ettenähtud riietusese**.**
* **Piiratud juhtimisõiguse** võib B-kategooria mootorsõiduki juhtimiseks anda 16- ja 17-aastasele isikule. Piiratud juhtimisõigusega isik võib autot juhtida tingimusel, et tema kõrval on seaduslik esindaja või seadusliku esindaja kirjaliku nõusolekuga isik, kellel peab olema B-kategooria mootorsõiduki kehtiv juhiluba vähemalt kaks aastat ning kes ei tohi olla joobeseisundis või alkoholi piirmäära ületavas seisundis.
* **Pikivahe** on piisav vahemaa, mis vastavalt sõiduki kiirusele ning tee- ja ilmastikutingimustele võimaldab vältida otsasõitu ees ootamatult pidurdanud või seisma jäänud sõidukile. Asulasisesel teel peab aeg, mis kulub üksteise järel liikuvate sõidukite vahelise pikivahe läbimiseks, olema normaaltingimustel vähemalt kaks sekundit ja asulavälisel teel vähemalt kolm sekundit. See nõue ei kehti, kui väljutakse möödasõiduks oma sõidurajalt ja sellest on suunatulega märku antud.
* **Pimeda aeg** on ajavahemik ehast koiduni, kui loodusliku valguse vähesuse tõttu on nähtavus alla 300 meetri**.**
* **Pisimopeed** on vähemalt kaherattaline sõiduk, mille suurim kasulik võimsus sisepõlemismootori korral või mille suurim püsi-nimivõimsus elektrimootori korral ei ületa ühte kilovatti ja valmistajakiirus ei ületa 25 kilomeetrit tunnis. Pisimopeedi võib juhtida vähemalt 14-aastane inimene, kellel on olemas jalgratturi juhiluba. Pisimopeediga sõites peab kandma jalgratturikiivrit.
* **Pidurdusteekond** on teelõik pidurduspedaalile vajutamise hetkest kuni peatumiseni.
* **Peatumisteekond** = reageerimisteekond (keskmiselt kulub juhil reageerimiseks aega vähemalt 1 sek) + pidurdusteekond (haardetegur).
* **Reageerimisaeg** on aeg, mis kulub isikul olukorra märkamisest selle hetkeni, mil isik alustab vajalikku toimingut. Reageerimisteekonna pikkus sõltub juhi reageerimisajast ja see on võrdeline sõiduki kiirusega.
* **Sõiduauto** on sõitjate vedamiseks ettenähtud auto, milles on lisaks juhikohale kuni kaheksa istekohta.
* **Sõiduk** on teel liiklemiseks ettenähtud või teel liiklev seade, mis liigub mootori või muul jõul.
* **Sõidutee** on teeosa, mis on ette nähtud sõidukite liikluseks.
* **Sõitja** on isik, kes kasutab liiklemiseks sõidukit, kuid ei juhi seda.
* **Tasakaaluliikur** on ühe inimese vedamiseks mõeldud elektri jõul liikuv isetasakaalustuv kaherattaline üheteljeline sõiduk.
* **Tee** on jalakäijate või sõidukite liiklemiseks avatud rajatis või maaomaniku poolt liikluseks ettenähtud muu ala. Tee koosseisu kuuluvad ka teepeenrad, eraldus- ja haljasribad. Olenevalt pealiskihist jagunevad teed kattega teeks, kruusateeks ja pinnasteeks. Kattega tee on tsemendi, tuha või bituumeniga töödeldud materjalist kattega (asfalt-, tsementbetoon- või muu selline kate) ning kiviparketi ja munakivisillutisega tee. Kruusatee on kruusast, kruus- või killustikliivast või killustikusõelmetest tee. Pinnastee on põllu-, metsa- või muu selline pealiskihita tee, mis on teeks rajatud või sõidukite liikumise tulemusena selleks kujunenud.
* **Turvaseade** – turvahäll, turvatool, turvavöö padi.
* **Turvavahend** – turvavöö, peatugi, velo- ja motokiiver.
* **Õueala** on jalakäijate ja sõidukite samaaegselt liiklemiseks ettenähtud ala, kus ehituslike või muude vahenditega on vähendatud sõidukite kiirust ning mille sisse- ja väljasõiduteed on tähistatud õueala liikluskorda kehtestavate liiklusmärkidega.
* **Ühissõiduk** on ühistranspordiseaduse kohaselt ühistransporditeenust osutav buss, troll, tramm või sõitjaid vedav ühistransporditeenuse osutamiseks ettenähtud sõiduauto.
* **Ülekäigukoht** on sõidutee, jalgrattatee või trammitee ületamiseks jalakäijale ettenähtud, arusaadavalt rajatud ja asjakohaselt tähistatud teeosa, kus jalakäijal ei ole sõidukijuhi suhtes eesõigust, välja arvatud juhul, kui jalakäija ületab ülekäigukohal sõiduteed, millele sõidukijuht pöörab. Ülekäigukohal võib sõidutee ületada jalgrattaga või tasakaaluliikuriga sõites, kuid jalgratturil ega tasakaaluliikuri juhil ei ole sõidukijuhi suhtes eesõigust, välja arvatud juhul, kui jalgrattur või tasakaaluliikurijuht ületab ülekäigukohal sõiduteed, millele sõidukijuht pöörab. Ülekäigukohal sõiduteed ületades ei tohi jalgrattur ega tasakaaluliikuri juht ohustada sõiduteed ületavat jalakäijat.
* **Ülekäigurada** on jalakäijale sõidutee, jalgrattatee või trammitee ületamiseks ettenähtud asjakohaste liiklusmärkide või teekattemärgisega tähistatud sõidutee, jalgrattatee või trammitee osa, kus juht on kohustatud andma jalakäijale teed. Ülekäigurada on reguleeritav, kui liiklejate liikumise järjekorra määravad foorituled või reguleerija märguanded. Muul juhul on ülekäigurada reguleerimata. Ülekäigurajal võib sõidutee ületada jalgrattaga või tasakaaluliikuriga sõites, kuid sel juhul ei ole reguleerimata ülekäigurajal jalgratturil ega tasakaaluliikuri juhil sõidukijuhi suhtes eesõigust, välja arvatud juhul, kui jalgrattur või tasakaaluliikuri juht ületab ülekäigurajal sõiduteed, millele sõidukijuht pöörab. Ülekäigurajal sõiduteed ületades ei tohi jalgrattur ega tasakaaluliikuri juht ohustada sõiduteed ületavat jalakäijat.

Täpsemalt liiklusmõistete kohta leiate infot siit: <https://www.riigiteataja.ee/akt/103012017018?leiaKehtiv>

**Lisaks õpitulemuste tabelis kasutatud mõisted:**

* **Erinevate liikluskeskkondade** all peetakse silmas maantee- ja raudteeliiklust, nende eripärasid, aga samuti ühistranspordi erinevusi maanteel (auto-, bussi-, trammi jm liiklus) ja raudteel (rongiliiklus).
* **Liikumisviisid** on liikumine jalgsi; rulluiskudel, tõukerattaga, jalgrattaga, tasakaaluliikuriga, pisimopeediga, sh elektrijalgrattaga, mopeediga, mootorrattaga, ühistranspordis või autos kaassõitjana.
* **Sõidukid ja transpordivahendid** on näiteks jalgratas, pisimopeed, mopeed, mootorratas, auto, buss, rong, tramm, troll, laev, metroo, lennuk.
* **Liiklemise harjumused** iseloomustavad, millist liikumisviisi liikleja kasutab, kellega koos liikleb, kus liikleb ja kuidas liikleja järgib liiklusreegleid, kuidas kasutab turvavarustust jne.
* **Turvavahendite kasutamine** on sätestatud liiklusseaduses (nõuded juhile või sõidukis kaassõitjatele), nt turvavöö, peatugi, velo- ja motokiivrite kasutamine, lapse turvavarustuse kasutamine.
* **Ohutust suurendavad vahendid** on abivahendid, mis aitavad liiklejal oma ohutust suurendada, nt ohutusvest, käe- ja põlvekaitsmed, helkur, valgusallikas.
* **Ilmastiku tingimustest tulenevad ohud** on näiteks liiklemine märjal, lumisel ja libedal teel, valge ja pimeda ajal, arvestamine eri aastaaegade mõjuga liiklusele.
* **Peamised õnnetuste põhjused jalakäija ja jalgratturina** on tähelepanematus, kaasliiklejatega mittearvestamine, reeglite eiramine, vähesed sõiduoskused ja -kogemused nt jalgratta ja pisimopeediga sõitmisel, hiline reageerimine lähenevale sõidukile, tegelemine kõrvaliste tegevustega.
* **Peamised õnnetuste põhjused mopeedi ja autoga sõitmisel** on kiiruse ületamine (piirkiiruse ületamine, teeoludele mittevastav kiirus), joobes juhtimine, ilmastikust/keskkonnast tulenevate ohtudega mittearvestamine (nt libedus, ere valgus), vähene sõiduoskus ja –kogemus, tegelemine kõrvaliste tegevustega.
* **Õnnetuse tagajärjel saadava vigastuse suurus** sõltub turvavarustuse õigest/valest kasutamisest/mittekasutamisest.
* **Ohutu käitumise** all peetakse silmas näiteks seda, et õpilane ei mängi ja ei müra bussi- või rongipeatuses, sõidu- või raudteel, valib kõndimiseks ja mängimiseks sobiva koha, ei tegele liikluses kõrvaliste tegevustega, veendub enne (raud)tee ületamist enda ohutuses; samuti eelistab ohutumat teed (mis võib olla pikem) ning julgeb keelduda ohtlikest tegevustest.